Oulun poliisin päällikön mielestä puolueiden ja järjestöjen pitäisi irtisanoutua ydinvoiman vastustamisen nimissä tehtävästä väkivallasta ja rikoksista. Hän muistuttaa, miten kansa nousi vastustamaan vihapuhetta ja ihmettelee, onko jonkin aatteen nimissä sallitumpaa tehdä rikoksia kuin toisen.

Oulun poliisin päällikkö Sauli Kuha sanoo, että olisi tärkeää, että puolueet, järjestöt ja muut tahot irtisanoutuisivat Pyhäjoen ydinvoimalatyömaan mielenosoittajien toiminnasta.

Pyhäjoen ydinvoimalatyömaalla on kevään ja kesän aikana ollut toistuvasti kahnauksia alueelle leiriytyneiden mielenosoittajien ja työmaan urakoitsijoiden välillä, ja poliisi on käynyt Kuhan mukaan kesän aikana paikalla sata kertaa. Hän sanoo, että mielenosoittajat ovat vahingoittaneet omaisuutta ja kohdelleet työntekijöitä kaltoin.

Kevään ja kesän aikana syytöksiä väkivallasta on tosin ollut molemmin puolin: myös mielenosoittajat ovat syyttäneet työntekijöitä esimerkiksi siitä, että he ovat yrittäneet ajaa mielenosoittajien päältä työkoneilla.

Erityisesti ydinvoiman vastustajilta perätään kannanottoa

Kuhan mukaan erityisesti niiden puolueiden ja järjestöjen, joiden intresseissä ydinvoiman vastustaminen on, pitäisi irtisanoutua väkivallasta ja rikoksista.

Kuha ei kuitenkaan lähde erittelemään, tarkoittaako hän esimerkiksi vihreitä, joka on selkeimmin ydinvoimavastainen puolue.

– En lähde nimeämään. Jokainen meistä tietää, mitä ovat ne intressipiirit, jätetään arviointi tälle tasolle.

Tässä odottaisin, että ne, joiden intresseissä on vastustaa ydinvoimaa, tulisivat selvästi esiin kertomaan, että meidän arvoperusteillamme tätä asiaa ei ajeta väkivaltaa ja rikoksia tekemällä vaan poliittisin keinoin. Sauli Kuha

Vihreiden puheenjohtaja Ville Niinistö tuomitsi esimerkiksi heinäkuun alussa ydinvoimalatyömaan kaivinkoneisiin kohdistuneen ilkivallan tuoreeltaan. Niinistö totesi Twitter-tilillään, ettei ilkivalta ole hyväksyttävää Fennovoiman työmaalla eikä muuallakaan.

Myös puolueen varapuheenjohtaja, kalajokinen kansanedustaja Hanna Halmeenpää on julkisuudessa tuominnut ilkivallanteot. Halmeenpää on todennut blogissaan muun muassa, että lainsäädäntöä täytyy noudattaa erityisesti silloin, kun asioista ollaan eri mieltä.

Hanhikivenniemen ydinvoimalaa vastustava Pro Hanhikivi on julkisesti irtisanutunut ydinvoimala-alueella jatkuvasta mielenosoituksesta.

Miksei vastustus ole yhtä pontevaa kuin vihapuheen kohdalla?

Kuha nosti vaatimukset anarkistien toiminnan tuomitsemisesta esiin blogissaan (siirryt toiseen palveluun), jossa hän käsitteli myös vihapuhetta.

– Siinä blogissa viittaan ensin Olli Immosen (ps.) kirjoituksiin, jotka tulkittiin vihapuheiksi. Silloin kansalaiset nousivat hienolla tavalla heti vastustamaan ja meidän arvomme nousivat hienosti esiin. Kaikki intressipiirit olivat mukana ja sanoivat, että sellainen ei kuulu meidän intresseihimme ja Suomi on monikulttuurinen maa.

Kuha kummastelee, miksi ydinvoimalatyömaan kahakoita ei vastusteta yhtä pontevasti.

– Hanhikivenniemellä on demokraattisen päätöksenteon kautta ydinvoimalaprosessi käynnissä, ja sitä vastustetaan tekemällä rikoksia ja vahinkoa. Tässä odottaisin, että ne, joiden intresseissä on vastustaa ydinvoimaa, tulisivat selvästi esiin kertomaan, että meidän arvoperusteillamme tätä asiaa ei ajeta väkivaltaa ja rikoksia tekemällä vaan poliittisin keinoin.

– Näin ei nyt ole tapahtunut.

Vertaa suhtautumista kahteen erilaiseen aatteeseen

Kuhan mukaan olisi reilua, oikeudenmukaista ja yhteiskunnan arvopohjalle eduksi, että väkivalta tuomittaisiin julkisesti.

– Kysymys on siitä, onko jonkun aatteen puolesta sallitumpaa tehdä rikoksia kuin toisen. Kun on vihapuhetta, joka kohdistuu monikulttuuriseen Suomeen, sitä vastustetaan voimakkaasti, mikä on hieno asia. Yhtä aikaa kuitenkin toisen aatteen puolesta tehdään rikoksia ja vahinkoa.

Kuha otti blogissaan esiin myös sen, että osa Hanhikivenniemen mökkiläisistä on tarjonnut muun muassa majoituista mielenosoittajille. Hänen mielestään kyse ei ole avunannosta rikokseen mutta hän kehottaa miettimään, kannattaako anarkisteja tukea.

Lisätty kello 18:21 ensimmäisen väliotsikon alle neljäs ja viides kappale, missä vihreät ottavat kantaa ydinvoimalatyömaan ilkivaltaan.